Geen eensame pouses meer met dié app nieNatalie Hampton (Foto: Bored Panda) Natalie Hampton, ŉ 16-jarige leerder van Kalifornië in die VSA het, nadat sy talle kere deur ander kinders geboelie is en etenstyd alleen moes deurbring, ŉ app bekendgestel wat dit maklik vir leerders maak om maats te vind tydens etenstye of pouses. Dié app, “Sit with us”, gee alleenkinders die geleentheid om deur middel van sogenaamde ‘ambassadeurs’ op die app, ŉ groepie te vind en die etensuur saam met iemand anders te spandeer. Vrywilligers kan hulself as ambassadeurs identifiseer en leerders sonder maats nooi om saam met hulle te sit en kuier. Hampton het aan Huffington Post vertel sy het dié app ontwerp nadat sy vir een hele jaar alleen moes sit tydens die etensuur. “Ek is altyd geboelie en het baie kwesbaar gevoel. As gevolg van die boelies het ek nie vriende gehad nie en ek was die hele tyd eensaam en alleen,” het sy vertel. Sy meen dié app sal verhoed dat kinders alleen en verwerp voel. “Dis baie privaat omdat dit oor jou selfoon gebeur. Niemand anders hoef te weet nie. Jy weet ook dat ander jou nie sal uitjou sodra jy saam met hulle by ŉ tafel wil aansit nie,” het sy bygevoeg. Hampton sê ook die app het reeds positiewe reaksie ontvang. “Leerder reël al reeds ‘openbare’ etes en ek is opgewonde om te sien hoe dit ander se lewens kan verander.” Die app is nog net beskikbaar vir iOS. Laai die app vir Apple iOS hier af. Lees meer oor die “Sit with us”-app. Bron: Huffington Post